มิตรแท้ฯปล่อยกรมธรรม์รถใหม่เพียบ
มิตรแท้ฯ ปล่อยกรมธรรม์ ใหม่เพียบ! พร้อมดัน ตัวแทน เป็น Hi-tech Agent
7 ก.ค. 2553

มิตรแท้ฯ ปล่อยกรมธรรม์ ใหม่เพียบ! พร้อมดัน ตัวแทน เป็น Hi-tech Agent
นายสุขเทพ จันทร์ศรีชวาลา ประธานกรรมการบริหารและกรรมการผู้จัดการ บริษัท มิตรแท้ประกันภัย เปิดเผยว่า   บริษัทได้เปิดตัวกรมธรรม์ประกันภัยรถยนต์แบบใหม่อย่างเป็นทางการรวม 6 กรมธรรม์ด้วยกันเพื่อเป็นการเพิ่มทางเลือกในการตัดสินใจซื้อประกันภัยให้กับลูกค้าได้อย่างตรงใจที่สุดด้วย ประกอบด้วย 1. กรมธรรม์ประกันภัยรถยนต์ ป1 พิเศษ โดยมีความพิเศษอยู่ที่มีส่วนลดสูงสุดถึง 30% ยังไม่รวมส่วนลดประวัติดีด้วยถ้ามี และหากมีกรณีเสียชีวิตบริษัทจะจ่ายค่าสินไหมให้เต็มวงเงินที่กำหนดไว้ในกรมธรรม์ทันที โดยไม่ต้องดูฐานานุรูป  
2. กรมธรรม์คุ้มครองทวีคูณ สามารถใช้แทน พรบ. ได้ทันที โดยมีความคุ้มครองมากกว่าเป็น 2 เท่าของ พรบ. อาทิ กรณีผู้โดยสารเสียชีวิตจะได้รับค่าสินไหมฯ 400,000 บาท จากเดิม พรบ. แค่ 200,000 บาท ถ้าเป็นผู้ขับขี่จะได้รับค่าสินไหมฯ 70,000 บาท จากเดิม พรบ. แค่ 35,000 บาท ค่าชดเชยวันละ 400 บาท จากเดิม พรบ. แค่ 200 บาท เป็นต้น และที่พิเศษกว่า พรบ. ธรรมดา คือ ยังมีการเพิ่มประกันตัวผู้ขับขี่อีก 100,000 บาท ไว้ด้วย คิดเบี้ยประกันภัยสำหรับรถเก๋ง เพียง 1,111 บาท / รถกระบะเพียง 1,555 บาท
3. กรมธรรม์คุ้มครองเพิ่มพูน สามารถใช้แทน พรบ. ได้ทันที โดยมีความคุ้มครองเพิ่มขึ้นจาก พรบ. ปรกติอย่างคุ้มค่ามากยิ่งขึ้น อาทิ กรณีผู้ขับขี่เสียชีวิตจะได้รับค่าสินไหมฯ 235,000 บาท จากเดิม พรบ. แค่ 35,000 บาท ถ้าเป็นผู้โดยสารจะได้รับค่าสินไหมฯ 400,000 บาท จากเดิม พรบ. แค่ 200,000 บาท ค่าชดเชยวันละ 400 บาท จากเดิม พรบ. แค่ 200 บาท เป็นต้น และที่พิเศษกว่า พรบ. ธรรมดา คือ ยังมีการเพิ่มประกันตัวผู้ขับขี่อีก 100,000 บาท ไว้ด้วย คิดเบี้ยประกันภัยสำหรับรถเก๋ง เพียง 999 บาท / รถกระบะเพียง 1,333 บาท 
4. กรมธรรม์มิตรแท้ทวีคูณพิเศษ1 เป็นประกันภัยรถยนต์ประเภท 3 ที่รวม กธ.คุ้มครองทวีคูณเข้าไว้ด้วยกัน เบี้ยประกันภัยสำหรับรถเก๋ง เพียง 3,111 บาท / รถกระบะเพียง 4,222 บาท  
5. กรมธรรม์มิตรแท้ทวีคูณพิเศษ2 เป็นประกันภัยรถยนต์ประเภท 3 ที่รวม กธ.คุ้มครองเพิ่มพูนเข้าไว้ด้วยกัน คิดเบี้ยประกันภัยสำหรับรถเก๋ง เพียง 2,999 บาท / รถกระบะเพียง 3,999 บาท 
6. กรมธรรม์มิตรแท้ทวีคูณพิเศษ3 เป็นประกันภัยรถยนต์ประเภท 3 ที่รวม พรบ. ธรรมดา แต่เพิ่มการประกันตัวผู้ขับขี่อีก 100,000 บาท เข้าไว้ด้วย เบี้ยประกันภัยเริ่มต้นสำหรับรถเก๋งเพียง 2,690 บาท เท่านั้น
นอกจากนี้ บริษัทยังประสบความสำเร็จในด้านของเทคโนโลยีที่ล้ำสมัยล่าสุดของวงการประกันภัยในประเทศไทย  โดยตัวแทนสามารถออกกรมธรรม์ได้ทันทีทุกที่ทุกเวลาแบบ Real Time ซึ่งจะเป็นบริษัทแรกที่สามารถดำเนินการได้รวดเร็วที่สุดในประเทศ และตั้งใจปรับโฉมตัวแทนใหม่ให้เป็น Hi-tech Agent พกเพียงกระเป๋า Net book ใบเดียวก็สามารถบริการลูกค้าได้อย่างสมบูรณ์ เพราะภายในกระเป๋าจะรวมอุปกรณ์ Hi-tech ไว้เรียบร้อยแล้วทั้ง Net book พร้อม Mobile Printer (เครื่องพิมพ์ไร้สายแบบพกพา) พร้อมอุปกรณ์เสริมต่างๆ  
นายสุขเทพ กล่าวว่า เมื่อลูกค้าชำระเบี้ยประกันภัย ทางด้านตัวแทนก็จะสามารถพิมพ์กรมธรรม์ออกมาได้ ณ จุดขายทันที ไม่ว่าจะอยู่ที่ไหน หรือ ส่วนใดของประเทศไทย ซึ่งสามารถใช้ได้ทุกเครือข่ายทั้ง GPRS, Edge, 3G, 4G, Wi-Fi, ADSL โดยในขั้นต้นนี้สามารถใช้บริการด้านการออกกรมธรรม์ พรบ. ได้แล้วและในอนาคตอันใกล้นี้จะพัฒนาให้สามารถออกกรมธรรม์ภาคสมัครใจประเภทต่างๆ อย่างครอบคลุมด้วย 
นอกจากนั้น  บริษัทยังได้พัฒนาระบบงานบริการอีกหลายด้านเพื่อสร้างความอบอุ่นใจเกิดเป็นความพึงพอใจแก่ลูกค้าอีกด้วย อาทิ การนำเทคโนโลยี PDA (Personal Digital Assistance) มาใช้ในระบบปฏิบัติการของฝ่ายสำรวจอุบัติเหตุ โดยเจ้าหน้าที่สำรวจอุบัติเหตุของมิตรแท้ฯ ประมาณ 100 คนจะมี PDA ประจำตัวในการออกปฏิบัติหน้าที่และใช้เป็นอุปกรณ์ดำเนินการทำเคลมในทุกขั้นตอนได้โดยสมบูรณ์ ณ จุดเกิดเหตุ ซึ่งจะเป็นการเพิ่มความสะดวกรวดเร็วได้เป็นอย่างมาก
ระบบ E-Claim ความก้าวหน้าของบริการซ่อมรถยนต์ มิตรแท้ฯ ได้พัฒนาระบบการชำระเงินให้กับอู่ซ่อมด้วยความรวดเร็วภายใน 10 วัน ผ่านระบบ E-Claim ซึ่งจะส่งผลดีให้รถยนต์ของลูกค้าได้รับการดูแลด้วยความรวดเร็วทันใจและได้คุณภาพ รวมถึง ระบบ E-Auction มาตรฐานแห่งความเป็นธรรมและโปร่งใส ในกรณีรถยนต์เสียหายหนัก มิตรแท้ฯ ได้คัดเลือกอู่ซ่อมคุณภาพและมีมาตรฐานในแต่ละพื้นที่เพื่อรองรับการซ่อมรถยนต์ที่เกิดความเสียหายหนักไว้อย่างเพียงพอ โดยเมื่อเกิดเหตุข้อมูลต่างๆ ทั้งภาพถ่าย รายงานและข้อมูลที่เกี่ยวข้องทั้งหมดจะนำเข้าสู่ระบบการเสนอราคาเหมาซ่อมผ่านระบบ online และจะเปิดให้มีการเสนอราคาซ่อมของอู่พร้อมๆ กัน ซึ่งจะสามารถสร้างความมั่นใจให้แก่อู่ทุกแห่งและสามารถประหยัดได้ทั้งเวลาและลดการใช้เอกสารได้เป็นอย่างมาก